Iyatshovisa Imitshova Engavunyelwanga
“Thina njengamavendors sithwele nzima ngoba siyaxotshwa emigwaqweni, yebo siyavuma yilockdown kodwa lakithi impilo inzima ngoba yindlela esiphila ngayo siphila ngokuthengisa," kutsho abaphila ngokuthengisa.
BULAWAYO — Lanxa inani labantu abagulayo asebehlolwe batholakala belecoronavirus liqansa malanga wonke, uzulu lokhe eqhubeka esephula iziqondiso zeLockdown. Uphenyo olwenziwe yiStudio 7 ngoLwesibili ekuseni endaweni egadelwa imitshova ku6th Avenue, luveze ukuthi abatshayeli bemitshova engabhaliswanga ngaphansi kukaZUPCO bayathwala abantu bengena edolobheni. Umnunzana Future Ncube ngomunye otshayela umtshova ongekho emithethweni othi bayangcindezelwa yikho bezama ukuziphilisa. “Sesitshova ngenxa yokuthi siyangcindezelwa yi government ithi siyasebenza ngaphi ngoba indlala isisibulala silabantwana silama rent ayincedi ngalutho. Njalo I Corona leyo abayibalayo emabhasini ikhona uyathola bengafakanga amamask ibus igcwele kodwa kuthwa kule Corona abala masanitizer, so I government iyasingcindezela kakhulu sesibulawa yindlala sesithi ngcono sizibisele abasivumele lathi landele imithetho sisebenze.” Umnunzana Mkhokheli Ndlovu oyisakhamuzi sako Bulawayo uthi emigwaqweni abasuki ngoba kulapho abaphila khona. “Thina njengamavendors sithwele nzima ngoba siyaxotshwa emigwaqweni, yebo siyavuma yilockdown kodwa lakithi impilo inzima ngoba yindlela esiphila ngayo siphila ngokuthengisa. Kuyabe kunzima lakithi siyabe sizama ukuthi siphile I government ayisicabangeli ukuthi amavendors azaphila njani nxa sikulockdown noma bengaxotsha njani abasoze baphume emigwaqweni amavendors.” Olilunga lenhlanganiso yabaphila ngokuthengisa eye Bulawayo Vendors and Traders Association i(BVTA), uNkosikazi Jacquiline Ndlovu uthi abala ezinye indlela zokuziphilisa. “Amavendors la asegcwele edolobheni lako Bulawayo akubona kungcono ukuthi abulawe ngumkhuhlane kulokubulawa yindlala. Uhulumende esiphakathi kwakhe uyafaka izinqumo zelockdown without putting necessary measures esiwathi ngama social safety nets abantu ukuthi bancediseke ngawo siyazi thina ekuphileni kwethu ngendaba yomkhonomi wethu ukuthi ihlangothi elinengi labantu is into informal trade baphile bathini.” Ingcwethi zezempilakahle ziqhubekela phambili zikhuthaza uzulu ukuba alandele iziqondiso zokuzivikela kuCovid-19 ezabekwa nguhulumende laye elandela ezenhlanganiso womanyano wamazwe womhlaba iWorld Health Organisation. UDokotela Rodgers Magigo ngomunye walezi ngcwethi. “Kuqakathekile ukuthi sinanzelele ama rules e-social distancing loba singaze sibe kuma circumstance anzima ngenxa yokuthi awukwazi ukuthi umuntu oseceleni kwakho umi njani loba esemanzini kumbe udinga itransport. Hlala usanitizer izandla zakho njalo imask yakho ivale umlomo lamakhala.” Ngokutshona kwelanga langoMvulo inani labakhulelwe ngumkhuhlane weCovid 19, babhubha, eZimbabwe, liqonge okwethuse abanengi phakathi kwelizwe laphandle. Okwakuqala embalini yelizwe lokhu leligcikwane langenayo elizweni kubhubhe abantu abangamatshumi ayisithupha-60, ngelanga elilodwa.